הפיגוע בדגסטן (2024)

הפיגוע בדגסטן הוא פיגוע טרור כפול שאירע ב-23 ביוני 2024 בדרבנט ובמחצ'קלה שברפובליקת דגסטן ברוסיה. בדרבנט, הפיגוע כוּון לבית כנסת ולכנסייה אורתודוקסית מזרחית. במקביל, במחצ'קלה הותקפה עמדת משטרה. ראש רפובליקת דגסטן, סרגיי מליקוב, דיווח כי 15 שוטרים וכמה אזרחים נרצחו בהתקפות. שישה מחבלים נהרגו בידי כוחות הביטחון. אזור צפון הקווקז של רוסיה היה רויי עימותים מאז שנות ה-90. אזור זה המאוכלס ברוב מוסלמי, חווה שתי מלחמות משמעותיות שכללו את הרפובליקה הצ'צ'נית הבדלנית משנת 1994 - מלחמת צ'צ'ניה הראשונה ומלחמת צ'צ'ניה השנייה, שהיו סדרה של התקפות טרור והתנגשויות בין כוחות רוסים לאיסלאמיסטים שנמשכו עד העשור השני של המאה ה-21. מאז 2017, בצפון הקווקז נרשמה התעוררות מחודשת של האלימות המיוחסת למדינה האסלאמית. מאז פרוץ מלחמת חרבות ברזל באוקטובר 2023, הקהילה היהודית ברוסיה התמודדה עם איומים הולכים וגדלים של אלימות. באוקטובר 2023 הסתער המון פרו-פלסטיני על מטוס שהמריא מישראל למחצ'קלה. מספר מצומצם יחסית של ישראלים ויהודים שהו מבודדים ומאובטחים בשדה התעופה למספר שעות. במרץ 2024, במתקפה באולם קונצרטים במוסקבה נהרגו 145 בני אדם. זה היה פיגוע הטרור הקטלני ביותר זה שני עשורים ברוסיה (אנ') והוא בוצע על ידי מחבלי מחוז ח'וראסאן של המדינה האסלאמית. בערבו של 23 ביוני 2024, ערוץ הטלגרם 'באזה' דיווח כי התרחש פיגוע בכנסייה האורתודוקסית של השתדלות הבתולה הקדושה ברחוב לנין בדרבנט. לפי הפרסום, עדי ראייה דיווחו כי נשמעו קולות ירי, צרחות "אללהו אכבר", ועשן נראה באזור הכנסייה. לפי סניף דגסטן של משרד הפנים הרוסי, בסביבות השעה 18:00 (שעון מקומי), בוצע ירי לעבר כנסייה אורתודוקסית ובית כנסת מקומי בנשק אוטומטי. המחבלים נמלטו במכונית פולקסווגן פולו לבנה. משתמשי טלגרם פרסמו סרטונים המציגים ירי על ניידות משטרה ובית כנסת עולה באש. כמעט במקביל לפיגוע בדרבנט, הופיעו ידיעות על שריפה בבית כנסת ברחוב ארמושקינה במחצ'קלה. משרד הפנים הרוסי אישר כי במקביל לדרבנט, תקפו חמושים אלמונים גם את הבירה האזורית, תוך ירי לעבר עמדת משטרת התנועה. סרטון ממחצ'קלה תיעד חמושים בבגדים שחורים יורים על ניידות משטרה חולפות עם מקלעים. סמוך לשעה 19:00 (שעון מקומי), פרסם משרד הפנים הרוסי סרטון בו נראים התוקפים יורים לעבר שוטרים ברחוב מגומדגדז'ייב במחצ'קלה. פניהם של כמה חמושים נראים בבירור בצילומים. על פי סוכנות הידיעות הממלכתית של רוסיה TASS, התוקפים היו "תומכי ארגון טרור בינלאומי" וכי גורמי אכיפת החוק מזהים את המפעילים והמארגנים שלהם. כלי תקשורת ברוסיה דיווחו כי שני בנים ואחיין של מגומד עומארוב, ראש מחוז סרגוקלינסקי בדגסטן, היו בין מבצעי הפיגוע במחצ'קלה. לאחר מכן הם נהרגו במהלך עימות עם המשטרה. מגומד עומארוב עצמו הגיש מכתב התפטרות, והוא נעצר ונחקר על ידי שירות הביטחון הפדרלי. מאוחר יותר סולק מגומד עומארוב ממפלגת רוסיה המאוחדת "בשל פעולות שמכפישות את רוסיה המאוחדת". ראש רפובליקת דגסטן, סרגיי מליקוב, דיווח כי 15 שוטרים וכמה אזרחים נהרגו בהתקפות. בנוסף, נהרגו גם שישה מחבלים. בין הנפגעים האזרחיים היה אדם מבית הכנסת בדרבנט. שאמיל ח'דולאייב, יו"ר ועדת הפיקוח הציבורית של דגסטן, פרסם בערוץ הטלגרם שלו כי לפי מקורותיו, האב ניקולס (ניקולאי קוטלניקוב) נהרג בכנסייה האורתודוקסית בדרבנט, וגרונו שוסף. גם המאבטח של הכנסייה, שהיה חמוש באקדח גז בלבד, נורה. בעקבות מתקפת הטרור הכריזה רפובליקת דגסטן על 3 ימי אבל. ראש הרפובליקה של דגסטן, סרגיי מליקוב, אישר כי "הערב בדרבנט ובמחצ'קלה, אלמונים ניסו לערער את המצב הציבורי. הם התעמתו עם שוטרי משטרת דגסטן. על פי מידע ראשוני, ישנם קורבנות ביניהם. כלל השירותים פועלים בהתאם להנחיות תוכנית 'היירוט' שהוכרזה". ראש אינגושטיה טען כי התקפות הטרור וההפצצות בסבסטפול שאירעו באותו יום נקשרו יחד כניסיונות של "אויבים" לערער את היציבות במדינה. חבר הפרלמנט של דאגסטן, עבדולחקים גדז'ייב, פרסם בטלגרם כי "אין ספק" ששירותי המודיעין של אוקראינה ומדינות נאט"ו קשורים להתקפות. במקביל, הסנאטור הרוסי דמיטרי רוגוזין קרא שלא להתייחס למתקפת הטרור כ"תחבולותיהן של אוקראינה ונאט"ו", שכן, לדעתו, אם כל ההתקפות הללו יוסברו בצורה זו, הדבר יוביל לבעיות. נשיא צ'צ'ניה רמזן קדירוב כינה את המתקפה ניסיון לגרום ל"מחלוקת בין דתות". טטיאנה מוסקלקובה, נציבת רוסיה לזכויות אדם, גינתה את מבצעי הפיגועים והביעה תנחומים לנפגעים. משרד החוץ הישראלי טען כי בית הכנסת "נשרף עד היסוד". הפיגוע בקרוקוס סיטי הול אלכס נירנבורג, הפיגוע בדגסטן: הוכרזו שלושה ימי אבל, באתר כאן – תאגיד השידור הישראלי, 24 ביוני 2024 Natalia Abbakumova, Sammy Westfall, More than 15 killed in Dagestan, Russia, as gunmen hit multiple sites, The Washington Post, ‏24 ביוני 2024 В Дербенте и Махачкале вооруженные боевики напали на православные храмы и синагоги "ТАСС: напавшие в Дагестане входили в международную террористическую организацию". Коммерсантъ (ברוסית). 2024-06-23. נבדק ב-2024-06-24. "Устроившие стрельбу в Дагестане являются членами террористической организации". Ведомости (ברוסית). 2024-06-23. נבדק ב-2024-06-24. "Из «Единой России» исключили отца боевиков, напавших на Дагестан". РБК (ברוסית). 2024-06-24. נבדק ב-2024-06-24. Deaton, Darya Tarasova, Jen (2024-06-23). "Priest and police officer killed in attacks on synagogue and church in Russia's Dagestan". CNN (באנגלית). נבדק ב-2024-06-23. איתמר אייכנר והסוכנויות, כ-15 נרצחו בפיגוע משולב ברוסיה, נגד בתי כנסת וכנסיות: "מחבלים התבצרו - וחוסלו", באתר ynet, 24 ביוני 2024